**INTERVIJU FRAGMENTI AR SIGULDAS SPIEĶU MEISTARIEM\***

**Eduards Poškus (1938) Turaidā 2017. gada 22. maijā. Intervējusi Ieva Vītola**

*Eduards Poškus spieķus gatavo saimniecības ēkas piebūvē, tur ir krāsns, spieķu gatavošanai vajadzīgie instrumenti - lokāmais steķis, paštaisītas dedzināmās ierīces u.c. Meistars slikti dzird un saka, ka ar viņu jārunā stipri - tā kā lamājās.*

*Par spieķu gatavošanu*

Kā loka? Aiziet uz mežu, apskatās koku - var taisīt no lapu kokiem. No priedes, egles netaisa. No ozola netaisa – tas ir svēts, dārgs koks. Pārējie lapu koki visi der. No apses nav mēģinājis. It kā varētu. No lazdas, kazenāja taisa. No lazdām var taisīt. No bērza var, bet viņš ir zarains, nav tik taisns.

Es esmu viens no vecākajiem meistariem. Viens gads vajadzīgs, kad būs 80 gadi.

Darbs ir darbietilpīgs. Reti jau kas ir tāds dulls, kādi četri te meistari ir palikuši. Vīganti un viņu ģimene, viņiem ir zināmi kundes, aiznes un paši netirgo. Es eju pats uz Turaidu.

Ieliek, novāra tos mazos. Lielākos es vāru trubā, kuras gals ir aizmetināts, kurinu apkārt uguni. Tur lejā, pie meža to daru. Zarus liek apkārt un vāra. Ziemā ieliek 10 – 20 spieķīšus, izvāra un liec.

Šis (aparāts) ir priekš pucēšanas – tur noslīpē galus. Ar smilšpapīru nopulē, ar nazi nogriež zarus, pakasa bišķi. Ar smilšpapīru dikti garlaicīgi iet, bet man jau kur steigties, es esmu pensijā. (Smejas.)

Es ar nevienu pirkto darbarīku netaisu, visi paštaisīti darbarīki. No televizora kastes uztaisīts dedzināmais. Ieslēdz, un uzdegas uguns, tad viņš strādā.

Atnes no meža, novāra, noliec, man ir uztaisīts tāds locāmais steķis. Novārīto loca riņķī un apsien ar vara stiepli vai kaprona šņorīti. Kad ir nokaltis, viņš atpakaļ vairs neliecas.

Mēness fāzes? Jāsaka, ka ievēro. Mēnessfāzes ir priekš pārgudriem muļķiem. (Smejas.) Sulu laikā ilgi žūst, tad netaisa. Lapu koku vecā mēnesī cērt, skuju koku jaunā cērt.

Kad ir interese kaut ko darīt, tad iztaisa.

*Par spieķu mākslu*

Nav jau nekāda māksla. Kad cilvēks nav pārāk dumjš, var iemācīties. Pirmais būs švakāks, sūdīgāks. Nākošie labāki. Desmitais, simtais, tūkstošais būs pavisam labi. Paņem rokā, griez un veido musturus, kādus gribi! Jāmāk rakstīt - pietiek ar divām klasēm. Viss prasa darbu. Es taisu latviskā stilā - ar auseklīšiem.

Es no sievastēva iemācījos, viņš teica – pamācies dēls taisīt kaut ko, vēl jau var noderēt, pienāks tādi laiki, ka no tā būs jādzīvo! Nu tie laiki pienākuši! (Smejas.) Tu tikai pārāk dumi neraksti, citādi man būs jāiet taisnoties! (Smejas.)

Sievastēvs bija Veide Jānis, viņš arī taisīja. Viņš bija Lāčplēša ordeņa kavalieris. Par piedalīšanos karā viņam zemi piešķīra Siguldā. Tur dzīvoja. Sieva arī mācēja skaistus spieķus gatavot. Vairs nevar, negribas.

*Par spieķu krāsošanu*

Krāso ar visām krāsām, vislabāk ar guaša krāsu krāsot. Pamērcē, griež riņķī un nokrāso. Krāso, kad ir nokaltis, tad nešķīst. Tad ar Latvijas nitrolaku nolako, tā ir ātri žūstoša, nevar jau mēnesi gaidīt. Mellu nav jākrāso, jo to iededzina. Sarkans, zaļš, zils var būt. Lielos nekrāso. Tā jau sarkano visvairāk krāso – karogs sarkans, valdība sarkana. Valdība nomainās, bet atmiņas cilvēkiem paliek. Viņiem gribas sarkano. (Smejas.)

*Par spieķu izmēriem un pirkšanu*

Izmēri – lielie, mazie. Kādu gribi, tādu taisi. Kā cilvēkbērni. Kāda saprašana ir, tādu taisi. Tad redz jau, ko labāk pērk, tādu taisi. Labā pirkšana ir aizmirsta. Agrāk labāk pirka.

Cik uztaisu? Nezinu. Tagad es it kā taisu, it kā netaisu. Man ir taisīšanas slimība. Man no tirgus ekonomijas sanāca tirgus slimība. Nav ko darīt. Nāku un taisu. Aizeju, uztaisu. Ja kādam vajag personīgi priekš staigāšanas, tad es uztaisu. Ne jau peļņas pēc es taisu, man jau viņi stāv. Es varētu tik daudz uztaisīt, ka novilktu striķi no mājas līdz Turaidas un sakārtu visu pilnu. Bet nav jau, kas pērk!

*Par spieķu nākotni*

Nevajag rādīt ķīniešiem, kā spieķus taisa, jo tad rītā bambusa niedres par spieķiem locīs. Viņus nedrīkst apmācīt.

Daudz to taisītāju jau ir, tirgotāju jau arī daudz ir. Katrs cenšas, atnes – varbūt man nopirks. Skolnieki agrāk pirka, tagad dzer un pīpē, viņiem nevajag spieķi.

Nākotne jau tāda nebūs, ka nepaliks. Cilvēki jau nāk. Viņi (spieķi) nav nesmuki, ka uztaisa. Viņi nav nesmuki!

**Edgars Vīgants (1954) un Vizma Vīgante 2017. gada 22. maijā Krimuldas pagasta “Lejas Silvēveros”. Intervējusi Ieva Vītola**

*Edgars Vīgants ir spieķu meistaru dzimtas pārstāvis, viņa tēvs un māte – Vija un Viktors Vīganti - gatavoja spieķus, pats arī ilgus gadus ar šo amata prasmi nodarbojās, nu jau trīs gadus veselības dēļ spieķus negatavo. Intervija notiek skaistā pavasara dienā, Silvēveru sētas pagalmā. Sarunā piedalās arī Edgara dzīvesbiedre Vizma, kas arī savulaik palīdzējusi vīram gatavot Siguldas spieķus.*

*Par iemācīšanos*

Edgars. Iemācījos no savas mammas jau mazā bērnībā. Mizoja tos štociņus, pieci seši gadi bija. Tad vēlākos gados mēģināja apdedzināt, kādu riņķīti uzgriezt.

Mammai (Vijai Vīgantei) tēvs (vīrs) iemācīja, viņa pati nāca no Augstrozes. Ieprecējās. Tēvs (Viktors Vīgants) iemācījās no Vīgantiem – Andrejs gatavoja, Vīgantjānis Turaidā gatavoja. Vispār visi Vīganti te gatavoja spieķus. Kurš no kura iemācījās, es nezinu. Bērni paši mācījās, neviens nemācīja. Mēģināja. Māsa Vizma krāsoja, pie locīšanas bija visi bērni, mamma locīja, mēs tad bērni kašājām mizu nost. No bērna kājas meistars!

*Par dedzināmajiem*

Edgars. Tad jau nebija moderni dedzināmie. Pie plīts, bija drāts stieple vienā koka urpītī iesista, tad karsēja un dedzināja. Bija rupjāks un smalkāks. Bet tā stieple atdziest, tad nebija tik skaisti (spieķi).

Vēlāk ar lodes lampām sāka sildīt, ar benzīnu dedzināt. Uztaisīja tādu bluķīti, sāka sildīt, rindā visi dedzināmie sagatavoti, kā viens atdziest, ņem nākamo. Tagad pēdējos vismaz 15 gadus vismaz dedzina ar elektriskajiem dedzināmajiem. Ir speciālisti, kas māk uztaisīt, pasūta pie elektriķiem. Uz elektrību tagad (dedzināšana) ir. Dedzināmo jaudīgāku vajag kā parasto (veikalā nopērkamo). Dažādas drātiņas vajag, smalkas - mazajiem štociņiem, biezākas – lielajiem. Lai būtu tas skats!

*Spieķu koki*

Edgars. Krūkļi, lazdas, ievas, kārkļi un kļavas. Lazdām vairāk galviņas plīst, tos mazāk izmantoja. Ieva ir visizturīgākā. Kļava arī stingra. Krūklis trauslāks, bet, ja bija resnāks, tad varēja arī atspiesties. Krūklis atkal smuks, viņam tāda dabīgi smuka krāsa, iedzeltena. Mūsu ģimene vairāk no ievām un kārkļiem taisīja.

*Par spieķu izskatu*

Edgars. Ar pigmentiem mazos kokus iekrāsoja, lai tādi smukāki būtu.

Paši pirmie bez locīšanas tika taisīti, roktura vietā bija miziņa nomizota un rakstiņi tika grebti mizā iekšā, iegriezti. Tās bija pirms kara. Tādus tēvs vairs netaisīja. Sarkanā un zaļā krāsa ienāca padomju laikā. Pirms tam ar dabīgo drātiņu iztušēja, ar dedzināšanu.

*Par mēness fāzēm*

Edgars. Es ievēroju (dabas ciklu). Lai galviņas nenāk vaļā – mežā koki jāsagriež vecā mēnesī. Un jaunā mēnesī es locīju. Es to vienmēr ievēroju. Man nekad galviņas – rokturītis – neatnāca vaļā. Kāds nokaltis, tāds stāvēja. Citiem atlokās vaļā, vairs nav smuki. Viens brīdis, kad kokam ir pieaugums, tad nevar vākt kokus, tas ir pirms Jāņiem. Tad miziņa plīst nost. Vākt jau var, bet tad daudz darba - dubultdarbs ar slīpēšanu, smirģelēšanu.

*Par spieķu gatavošanas procesu (1-11)*

Edgars. Sagatavošana notiek rudenī, tūlītās, kad beidzas tirgošana, sāk braukt uz mežu (*1 - griešana*). Vākt ziemai. Materiāliem brauca pakaļ pat uz Saulkrastu pusi. Agrāk zem elektrolīnijām varēja vākt. Tagad grāvmalas visas izpļautas. Nav vērts pašiem savu plantāciju audzēt. Krūklis ātri aug. Vienu nogriez, izdzen atvasītes, trīs gadus paaudzē, un visāda izmēra materiāls rodas.

Visu ziemu ir locīšana. Uz pavasari, kad paliek siltāk, tad ir pucēšana, smirģelēšana, dedzināšana. Dūmi griežas, kad dedzina. Otra ir lakošana – lakas smaka. Es centos labā laikā – ārā sakarina un nolako. Kad nokrāso, tad uzreiz ir pirmā kārta jānolako. Kad saulītē lako, tad cits spīdums. Es trīs reizes lakoju.

Krūklis, ja ilgāk pakarsē, viņš veidojas dzeltenīgāks. Ja drusku pasilda, tad cita krāsa. Mazos vienā brīdī var locīt bez sildīšanas, bet viņi tad tādi balti būs. To var darīt tad, kad miza atcel. Lielos gan jāsilda, jo citādi galviņa lūza.

Atved no meža mājās. Ir visādi garumi. Tad sazortē pa čupiņām. Tad loca pa zortēm. Ir divi rullīši – maziņāks, lielāks. Tad skatās. Nav jau simetriski visi vienādi. Silda uz plīti, lielos tādā gandrīz divus metrus garā vannā silda, apakšā kurinā. Vāra vairāk kā stundu, tā, ka burbuļo (*2 - sildīšana*).

Tad paliek mīksts un miza novelkās no augšas līdz lejai. Pirms liekšanas nomizo (*3 – mizošan*a). Kad noloca, tad liek aukstā ūdenī, lai apakša neatnāk vaļā. Lai neplīst. Man nav noslēpumi, es visiem stāstu. Lai tak darās! Man maz plīsa, jo es tos laikus skatījos. Kā noloka, tā aukstā ūdenī, lai neatplīst apakšiņa. It sevišķi kārkliem, ievām. Kad noloka, tad nostiprina ar mazām drātiņām (*4 – locīšana*).

Pirms žāvēšanas jāizspaidelē (*5 – spaidelēšana*), lai ir taisns, jo viņš ir ar visādiem līkumiem. Ja to nedarīs, viņš sažūst un vairs nedabūs taisnu. Ja pēc tam mēģināsi taisnot – knikt, salūzt! Izvārīts viņš ļaujas. Lielos – uz celi vai starp ruļļiem paspaidelē. Ja no rīta loca, tad vakarā vēl jāpārspaidelē, no rīta būs par vēlu.

Strauji nevar žāvēt, vajag vienmērīgu temperatūru (*6 – žāvēšana*). Žūst tik ilgi, kamēr stieple nokrīt nost. Tā ir zīme. Otrreiz, ka pārloka, tad stieplīti padzen uz augšu, lai galviņa ir smukāka, apaļāka. Lielajiem vēl taisīja tapiņas, kuras lika zem stieples apakšā, lai nav dziļā rieva iekšā – kokam jau ir spēks. Es arī tādu ķīlīti pabāzu apakšā, lai neēdās iekšā kokā. Daudziem, es skatos, ir rieva. Man patika, lai ir ar glanci. Tēvs sēja lielos spieķus pie koka ar striķīšiem, lai taisni izžūtu, bet tas ir šausmīgais darbs. Labāk biežāk koku pārlocīt un paspaidelēt. Es jau no meža nesu pēc iespējas taisnākus mājas. Ar asākiem liekumiem pat neņemu.

Kādi 7-8 garumi man bija. Maziņie ir visejošākie, var paņemt līdzi kabatā vai somiņā. Lielos ņēma, kam tiešām vajag. Gan vietēji, gan ārzemnieki. Somi pirka labi. Igauņi pirka savā laikā. Ir bijis, ka piebrauc somu autobuss, visu nopērk, kas bija uz kraķi – brauc mājās! Pa ziemu maziņos tūkstošos gatavoja, lielos – var būt pāris simtu. Visresnos līdz 30-50, tas pats lielākais, ko sagatavoja. Uz rudens pusi palaida lētāk, lai nav jātur uz nākošo sezonu. (Smejas.)

Tad sākas smirģelēšana (*7 – smirģelēšana*). No viena gala līdz otram. Vienās smalkās pumpiņās ir koks, ieva ir tāda gludāka. Citiem ir izaugumi uz āru. Ja nesmirģelēsi, tad ir šausmīgā pucēšana. Pēc smirģelēšanas – pucēšana (*8 - pucēšana*). Ar smilšpapīru, no sākuma rupjāku, tad smalkāku. Visgrūtāk jau nopucēt galviņu, roka nogurst. Stilbiņu tad jau vieglāk, laiž to roku pāri. Smirģelē ar elektronisko smirģeli, ar tādu smilšpapīra ripu smirģelē.

Pēc pucēšanas sākas dedzināšana (*9 - dedzināšana*). Pirmais, es sagriežu riņķīšus, vienā galā, otrā galā. Tad man sieva musturiņus dedzināja.

Sigulda ir uz visiem spieķiem virsū. Sigulda ir ar roku uzrakstīts. Viens otrs saka – tas jau ar spiežamo uzspiests, tik vienādi man sanāca! Speciāls aparāts bija rakstīšanai. Pie dedzināšanas iztušēšana ir lielākais darbs. Musturiņu iededzina un tad tušē.

Rakstus nošpikoja no mammas. Neviens spieķis nav vienāds, bet raksti jau sakrīt. Bija rudzu vārpiņa, skujiņa. Cakiņa ir. Ar rombiņiem – tas, lai būtu piepildīts. Mazos piepilda ar krāsu. Lielos nekrāso. Cilvēkiem nepatika. Lielie ir dabīgi.

Vizma. Mammai bija visādi nosaukumi, viņa skaidroja.

Edgars. Zāģa zobs bija, jo tā tas izskatās. Velna galva – kur zariņš, to nenosmirģelēja.

Vizma. Krūkļi viszarainākie. Sejiņas taisīja. Citi saka – oi, velns, velns! Tad mamma teica: Sunītis, lācītis! Cilvēkiem patika tās sejiņas.

Edgars. Nozīmi (rakstiem) izgudrot var, mamma izgudroja, gidi stāstīja. Cilvēkam jau var iestāstīt. (Smejas.) Turaidā bija tāds Laizāns, tas stāstīja, tas bija pret dzeršanu, tas pret to.

Vizma. Viena tirgotāja Turaida saka – tas spieķis no ābeļu zariem taisīts, cilvēkiem tas patika un pirka. Ābele veselīga! Tāpēc mēs vairs netaisām, mēs melot nemākam.

Edgars. Tēvs atstāja tos zarus lielus, tad izdedzināja velnus. Viņš dedzināja velnus un riņķus grieza, mamma tad tos musturus. Arī bija (darbi) sadalīti. Melnrakstu nekādu netaisa. Roka aiziet, var acis aizsiet. Man darbnīcā bija televizors, es visu noskatījos, visus seriālus. Tur jau daudz nekas nav jāredz, tik dedzina un klausās. (Smejas.)

Krāso ar tušām – sarkanā, zaļā (*10 – krāsošana*). Padomju laikos ar *zaļonku* (briljanta zaļo šķīdumu) krāsoja, pielēja klāt tintei, lai ātrāk nožūst. Ar zilo cilvēkiem nepatika. Mēģināja, bet negāja. Mamma spieķus arī iekrāsoja ar *tripofāvinu*(?), ko govīm potēja, tāds pulveris bija pret leikozi (slimību). Tad ar to pulveri iekrāsoja. Baltie ir dabiski.

Lakošana – tas ir pēdējais (*11 – lakošana*). Es lakoju trīs reizes, ja pastāv ilgāk uz steķi, paliek bālganāks, tad vēlreiz pārlako, lai cits skats.

Pats grūtākais ir smirģelēšana, pucēšana. Putekļains darbs.

*Par Siguldas spieķu meistariem*

Edgars. Mamma iemācīja Antras (Antru Plavgo) taisīt spieķus. Celmandrim arī.

Taisa vēl mana māsa un viņas dēli. Pie Turaidas kapiem dzīvo Poškus (Eduards), viņš ar auseklīti taisa. Man nav auseklīši. Katram meistaram ir savs raksts. Katram sanāk savādāk. Meistari savu iniciāli neliek uz spieķiem, katrs jau savu spieķi pazīst. Mamma arī savējos pazina. Katram bērnam bija sava atšķirība. Katram savs rokraksts. Uzreiz var pateikt – ā, tas ir Pošķīša (Eduarda Poškus) štoks, Antrai (Anrai Plvago) arī savs atšķirīgs. Dedzinājums katram atšķiras.

Tauriņš – meistars Siguldā bija, viņš tagad miris. Tad tāds Skraustiņš Turaidā taisīja.

*Par tirgošanos*

Edgars. Ja štociņš stāvēja uz kraķa izbalējis, nepatika cilvēkiem, nepirka, tad atdāvināja. Es tirgoju sākumā Turaidā, tad uz Senleju aizgāja. Mamma pie vagoniņa (gaisa trosu ceļa) tirgoja. Celmam (Andrim) ir arī Turaidā un lejā (pie Gūtmaņalas) galdi.

Pērk galvenokārt tūristi. Gan jau viņi brauks uz šejieni. Ja jaunieši saņemsies, sāks, tad būs. Māsas puikas taisa, viņiem 30 gadi pāri ir.

Ja jaunie nepārņems, vecie izmirs, tad būs kā būs. Vajag interesi no mazotnes, tad tur kaut kas būs. Tur ir liels darbs un zems atalgojums. Un vēl savu veselību beidz. No putekļiem asaroja acis, šņurkas uzreiz bija klāt – alerģija. Lika jau aizsargu, bet tāpat.

Vizma. Tāpat visiem ir cits darbs. Uzpircēji grib lētāk. Jāskatās, kas izdevīgi. Strādā citur, lai nauda ir visu gadu. Darba spars Edgara mammai bija liels. Visu pasēja izdarīt. Mums bērni neturpina, spieķus netaisa ne dēls, ne meita.

Edgars. Mamma lopus varēja uzturēt no štoku naudas. Sava iztika bija, badā nomiris nebija. Ar pliku spieķi stāvus bagāts nebiji! (Smejas.) Es pats vairs netaisīšu, noteikti nē. Māsa Vizma arī vairs netaisa. Pulka gadus taisīja. Strādā citur, nav jau pēcpusdienā vairs spēka. Māsas Anitas dēli – no četriem dēliem divi – Uldis un Rolands (Glāznieki) taisa.

*Par spieķu pirkšanu*

Edgars. Suvenīrspieķīši – visejošākie. Ja nav spieķītis, tad neesi bijis Siguldā un Turaidā!

Vizma. Mazos var ielikt čemodānā un pārvest. Uz Austrāliju nevar vest koku, ka neieved infekciju.

Edgars. Padomju laikā bija jāizņem atļauja mājražotājiem. Bija jābrauc ar atskaitēm katru kvartālu. Padomju laikā tvarstīja. Pa krūmiem bija saslēpts, pie sevis klāt daudz neturēja. Mamma varbūt arī miljonu spieķu (pa visu savu dzīvi) uztaisīja. Kādus 10 000 sezonā uztaisīja. Rūpkombināts iepirka spieķus. Mamma skaitījās pie viņiem darbā.

Pēdējos gados skandināvi mazāk pērk. Somi. Vācieši tikpat kā nekad nepirka štokus. Lielajiem, kad pirka, es teicu – 20 gadu garantija. Es teicu – ja salūzt, tad brauciet, mainiet!

Bija dienas, kad atbrauca mājās – neviena santīma! Visu dienu iznīcies. Neko darīt, tāds bizness. Citu dienu paveicās. Jāpietiek ar to, cik tev ir. Mēneša kopgarumā kaut kas sanāca. Tirgoja no maija līdz oktobrim. Pārējā laikā tad ir gatavošana. Kad ir tirdzniecība, tad atbrauc mājās, nav spēka.

Cenas saliktas, igauņiem un somiem mācēju atbildēt. Krieviski es mācēju. Mamma vairāk igauniski runāja. Mācēja pastāstīt. Iemācījās. Krieviski gan viņa nemācēja.

**Andris Celms (1946) pie Gūtmaņalas 2017. gada 7. jūnijā. Intervējusi Ieva Vītola**

*Andris Celms ir spieķu meistars, kas ar šo amata prasmi nodarbojas no 1998. gada. Spieķu gatavošanu iemācījies, noskatoties no citiem spieķu meistariem - Vijas Vīgantes, Eduarda Poškus. Meistars pats gatavo un arī pats pārdod savus spieķus stendā pie Gūtmaņalas ceļa pārejas, jo uzskata, ka nav izdevīgi dot citiem pārdot savus darinājumus - tad pašam vairs nebūs izdevīgi.*

*Par spieķu gatavošanu*

Katram meistaram ir savs rokraksts. Piemēram, Pošķa (Eduards Poškus) spieķiem ir auseklīši. Spieķus gatavo galvenokārt no krūkļiem un ievām – tie baltie (gaišākie) ir no ievām. Pēc materiāliem brauc uz Mazsalacu, jo tuvumā krūkļu vairs nav - visi spieķos iztaisīti! Mazos spieķus parasti taisa no krūkļa, tie pa ziemu tiek tūkstošos sagatavoti.

Lētākais spieķītis maksā 70 centu, dārgākais – 14 eiro. Nevar apgalvot, ka rudenī, zelta lapu laikā, vairāk spieķu pirktu. Agrāk noteikti vairāk pirka spieķus – tolaik no Siguldas neviens mājās pārbrauca bez štoka. Tagad vairs nav ķega – spieķus nepērk vairs tik daudz kā agrāk. Nelīdz arī, ja stāsta, ka spieķis no ābeles taisīts – ja nepērk, tad nepērk, vienalga, no kāda koka taisīts. (Smejas.)

Rotājumus uz spieķiem zaru vietās nesauc par velna galvām, jo pircējiem tas nepatīk, īpaši igauņiem, ja pasaka – *kurrate* (no igauņu valodas kurat – velns). Labāk teikt, ka tie ir zvēriņi.

Vienu brīdi spieķus krāsoja ar zilo krāsu, domāja, ka igauņiem patiks, tomēr nekā! Ejošākās krāsas mazajiem suvenīrspieķiem tomēr ir zaļā un sarkanā. Jāņem vērā, ka, saulē kaltējot, spieķa koks maina krāsu. Lielos spieķus nekrāso. Krāsojumam izmanto tušas un guašas maisījumu.

**Antra Plavgo (1958) Siguldā, Siguldas spieķu darbnīcā, 2017. gada 1. jūnijā. Intervējusi Ieva Vītola**

*Spieķu meistare Antra Plavgo strādā Siguldas pilsmuižas kompleksā, kur izveidojusi savu darbnīcu – te viņa gatavo spieķus un tos arī pārdod, galvenokārt Siguldas viesiem. Daļu spieķu gatavošanas darbu viņa paveic mājās – Krimuldas novadā. Siguldas spieķu darbnīcā notiek dedzināšana, krāsošana, arī pulēšana, lakošana, darbnīca ir aprīkota ar dūmu nosūcēju u.c. Pie darbnīcas ieejas podā ir iestādīts krūklis, lai cilvēki atpazīst visbiežāk izmantoto spieķa koku.*

*Intervija notiek Siguldas spieķu darbnīcā, Siguldas pilsmuižas kompleksā - sk. videoierakstu pielikumā!*

*Par spieķu gatavošanu*

Mazajiem suvenīrspieķīšiem izmanto krūkli, parasti to nogriež bezlapu stāvoklī, pavasarī vai rudenī. Mazo spieķi vāra tikai tai galā, kur tas tiek locīts. Lai būtu taisns, viņš tiek masēts. Masāža tiek veikta vairākas reizes žūšanas procesā. Lielos jāpārmasē vismaz piecas reizes, kamēr tie ieņem taisnu formu. Kad gatavi, tad ar zāģīti saīsina, noslīpē kārtīgi, lai nav asi gali, nelīdzenumi. Uz aparāta nopucē. Izmanto arī smilšpapīru.

Ievām un kārkliem var noplīst virsa, tad to pieslīpē. Krūklim tā nav, tāpēc es izmantoju tikai krūkļus. Spieķi nevar iztaisīt no krūkļa sānu zariem. Tad viņam nav tik stingra šķiedra. Jāgriež ir pie apakšas.

Lielos taisa no krūkļa, ieva, kārkla. Es taisu no krūkļa. Jābraukā un jādraudzējas ar slinkiem mežu īpašniekiem, čaklie visus krūkļus nopļauj, jo krūklis ir meža nezāle. Es braukusi un vedusi materiālu pat no Valkas.

Lielos spieķus es vāru milzīgā vannā uz ugunskura, vairākas stundas. Mazos vāru uz elektriskās plītiņas, kannā. Lielie spieķi tiek locīti uz liela apļa, kas piemetināts pie arkla, lai neiet uz riņķi. Pie lielo locīšanas man vīrs palīdz, es viena pati nevaru nolocīt. Locīšana parasti notiek rudenī, līdz riktīgam salam, vai atkal pavasarī, kad sniegs nokusis. Loka līdz jūnijam. Mazos var locīt visu ziemu, vienīgi jāglabā tādā vietā, lai nepārkalst. Pagrabā nevar turēt, tad tādi tumši plankumi zem mizas veidojas.

It kā jau daži meistari ievēro mēness fāzes. Kad mēnesim gali tuvojas viens otram, tad esot labāka locīšana. Es neskatos, kad ir laiks, tad es eju mežā, loku.

*Sejiņas – mājas gariņi*

Lielākās zaru vietas atstāj, pārvēršot defektu par efektu, uz tiem taisa sejiņas – tie ir mājas gariņi. Sargā, lai mājās nekas ļauns nenotiktu. Padomju laikā sauca par velna galvām, bet tagad cilvēkiem īpaši nepatīk, ka tā sauc. Sejiņas es krāsoju tikai sarkanas. Ja zaļu krāsos, tad būs šreks. Šreki mums nav vajadzīgi.(Smejas.)

*Par ietonēšanu, krāsošanu*

Mazos spieķīšus ietonē ar dzijas krāsu koši dzeltenā krāsā, iemērcē vai ar švammīti pāriet pāri. Pirms tonēšanas nopucē ar smilšpapīru. Tad iededzina ornamentus. Nokrāso. Nolako. Zaļā un sarkanā krāsa ir tāpēc, ka citas savulaik nebija pieejamas. Lai krāsotu ar tušu, vajag ierobežotu lauku, lai neizplūst tuša pa koka šķiedru, tāpēc krāsošana notiek tikai pēc dedzināšanas.

Krāsoja vienu brīdi arī ar zilo tušu, bet tos spieķus ne pārāk pirka. Tā zilā tuša arī nebija īpaši skaista – tāda pleķaina un gaiša. Krievu laikā arī zaļā tuša nebija laba, bet to varēja pielabot ar zaļonku (briljanta zaļo šķidumu).

Lielos, staigājamos spieķus netonē un nekrāso, tos ietonē pati daba. Saule iedod kokam savu toni. Lielos spieķus ietonē, iekrāso ar dedzināšanu. Lielajiem visi tumšie laukumi ir ietušēti ar dedzināšanu.

*Par rakstu iededzināšanu*

Kad dedzina, tad uz ceļa tur speciālu drāniņu no stikla šķiedras, tas tāpēc, lai neapdedzinātu ceļgalu. Spieķa izrotāšanu sāk ar Siguldas vārda iededzināšanu. Ir dedzināts ar vārds “Turaida”, bet tad bardaks sanāk - iedod tirgot Siguldā ar Turaidas vārdu un otrādi. Labāk, ka ir viens vārds. Es atstāju vairākus neapdedzinātus spieķu rokturus, tad var iededzināt ko īpašu, ja vajag.

Riņķus dedzinot, jāskatās, lai abas puses sakrīt - kur sāk un beidz. Es dedzinu Laimas zīmi, Māras zīmi, Auseklīt, Saulīti, Jumīti. Pārāk liela izvēle nesanāk, tā dedzināšana ir ierobežota, jo ornamentam jāietilpst tajā mazajā šaurajā spieķīti.

Spieķu izrotāšana notiek ar vairākiem dedzināmajiem aprātiem, galvenokārt paštaisītiem. Man darbarīku komplektā tikai viens ir rūpniecisks. Darba rīki lielākoties ir paštaisīti, vienmēr atrodas kāds prasmīgāks vīrietis, kas var uztaisīt.

Dedzināmajiem ir dažādi izmēri, ar lielo nevar burtiņu izdedzināt, ar mazo atkal nevar ornamentu izdedzināt. Dedzināmais ir spieķu meistaru pildspalva.

Kamēr nebija elektriskie dedzināmie aprāti, spieķi bija daudz vienkāršāki. Pirmatnēja metode bija ar drātiņu, kas sakarsēta krāsnī, ar to tika dedzināts. Drātis iestiprināja tādos koka rokturos, bet viņas ātri atdzisa - varēja tikai vienu aplīti iededzināt. Tas bija lēni un ilgi.

Vispirms iededzina augšā apakšā riņķus. Tad, ja ir zaru vieta, iededzina mājas gariņu, un tad tukšajos laukumiņos brīvi improvizē. Nav nekādas skices, viss ir galvā!

Neviens spieķis nav vienāds. Maziņie mazliet varbūt ir līdzīgi - riņķīši augšā, apakšā. Lielie spieķi gan ir katrs pilnīgi individuāls. Savus spieķus es uzreiz pazīstu.

*Spieķu izmēri*

Spieķu izmēriem nav standartu - jo resnāki, jo garāki, kā sanāk. Ir kādi 8 mazie suvenīrspieķīši, tad ir lielie kādi daži izmēri.

Maziņos pa gadu kādus 4000 sataisu, lielos – kādus pāris simtus. Lielos pērk vai nu savai vajadzībai, vai skaistumam. Mazie ir kā suvenīri – piemiņa no Siguldas. Ja ieraugi plauktā spieķi, tas skaidrs - tas ir no Siguldas!

*Spieķu gatavošanas prasmes*

Es taisu 30 gadus spieķus. Mūsu, mana vīra dzimtā taisa no tā laika, kā atbrauca no Sibīrijas. Kaimiņš iemācīja. Kā jau visās dzimtās, bērnus liek pie palīgdarbiem, kamēr visus procesus apgūst. Es apprecējos un tad iemācījos, bija grūti uz darbu izbraukāt, tad vienkāršāk bija tādu darbu darīt, ko var mājās darīt, ieplānot darba dienu. Mūsu bērni prast prot taisīt spieķus, bet pie spieķu gatavošanas procesa sen nav bijuši.

Ja bērni nepārņems to amatu, tad tas pazudīs. Vajadzētu kādu mācekli sadabūt. No sākuma tas ir lēns process, kamēr tiek pie peļņas. Kad iet raitāk un prasme apgūta, tad kādu naudiņu var dabūt. No sākuma vairāk darbs darba pēc.

Es rēķināju, ka kādas 20 reizes vienu spieķi sanāk paņemt rokās. Es pati mazākos tirgoju pa 60 centiem. Ja dotu citiem tirgot, tad tur vispār nekas prātīgs nesanāktu.

Agrāk bija vairāki meistari. Agrāk arī vairāk pirka, jo mazāk bija citu suvenīru. Tad bija spieķi un dzintari, un tādas māla firgūriņas, kuras vairs neviens neražo. Kā sāka vest visus tos citus suvenīrus, tā ir lielāka izvēles iespēja tūristiem un mazāk pērk spieķus. Ķīnieši varbūt iemācīsies no bambusa taisīt, teorētiski viņi varētu spieķi uzlocīt, bet kā izrotātu? Nezinu.

*Spieķi un tūrisms*

Siguldieši vispār nepērk, tikai atnāk un pastāsta, ka mājas jau viens ir no vecmāmiņas laikiem. (Smejas.) Bet ar lepnumu šeit nepietiek. Galvenais jau - Siguldas viesi, viņi pērk spieķus. Spieķiem ir cieša saistība ar tūrismu nozari.

Krievi gandrīz vienmēr pērk, japāņi gandrīz nekad nepērk, jo viņiem nav pieņemts dāvināt spieķus. Kaulējas turki. Es valodu nesaprotu, es stāvu un skatos. (Smejas.)

Taisu spieķus arī uz pasūtījumu, dedzinu vārdu virsū. Uz kāzām, piemēram, divus vārdus un sirsniņu virsū.

Pie manis brauc skolas, grupas. Paši tad gatavot spieķus.

*Par mazajiem spieķīšiem*

Kad trepes ieviesa, tad sāka mazos spieķīšus ražot. Spieķi jau saistīti ar Siguldas gravām. Tāpēc pirka spieķus – lai ērtāk staigāt. Kad sākas trepes, tad lielos spieķus vairs nevajadzēja, meistari sāka gatavot mazos spieķus.

Tagad spieķa motīvu izmantoju citos suvenīros – magnētiņos ar spieķi, spieķu trepītēs, āķīšos - pakaramajos, lietussargu kātos u.c. Uz Lāčplēša ielu sagatavoju ar Latvijas karodziņu ornamentu.

*Darbs un cena*

Spieķu gatavošana ir smags, putekļains un darbietilpīgs darbs. Uzskatu, ka nepieklājīgi daudz darba ir pie viena spieķa.

Slīpēt vajag ārā, jo daudz putekļu. Lakot – vislabāk ārā saulītē. Es lakoju divas reizes.

Lakot var tikai ar ķīmiskām lakām, ja lako ar uz ūdens bāzes esošo laku, tad spieķis uzsūc ūdeni un iztaisnojas, maina formu. Kļūst par brāķi.

Spieķu gatavošana ir dzīvesveids - darbs, kas ievelk. Atpūšanas dienu es ieplānoju.

Parasti jau citi spieķu meistari dod citiem tirgot, jo ir grūti ražot un tirgot. Te labi, ka uz vietas var tirgot un ražot. Spieķu meistari ir pašnodarbinātie. Man ir patents.

Cenu (nesaskaņojot) nosaka visu spieķu meistari kopā. Dārgākais, pats resnākais spieķis maksā 15 eiro. Mazākie 60, 80 centi. Pamazām spieķiem ceļas cena. Skatos, ka citi arī ceļ.

*Turaidas meistari*

Kādreiz katrā Turaidas mājā spieķus taisīja. Bija laiks, kad spieķu meistaru trenkāja. Spieķu sagatavošana skaitījās spekulācija. Vīra tēvs gāja pa taciņām, kur tūristi pārvietojās. Mans vīrs, mazs puika būdams, pienesa viņam spieķus no slēptuves. Diezgan ilgs bija tas aizlieguma laiks. Vienreiz vīratēvu aizstiepa uz miliciju, tad viņš izdomāja, ka negrib tādu blamāžu, tāpēc pārtrauca gatavot spieķus.

Vīramāte (Cingalīte) arī tirgoja spieķus, viņa muzejā strādāja. Visi domāja, ka viņa tirgo Šēnberga spieķus, bet viņa tirgoja savējos! (Smejas.)

**Anita Pulle (1951) un Rolands Glāznieks (1987) Krimuldas pagasta “Cerībās”, 2017. gada 12. jūnijā. Intervējusi Ieva Vītola**

*Anita Pulle un viņas dēls Rolands Glāznieks pārstāv Vīgantu dzimtu, kas spieķus gatavo vairākās paaudzēs. Rolanda gatavotie baltie spieķi, kas tapuši no ievas, tiek uzskatīti par skaistākajiem Siguldas spieķu klāstā. Spieķu gatavošana ir Rolanda hobijs, blakus nodarbe citiem darbiem. Viņš spieķus taisa gan Turaidas lauku mājās, gan Siguldā, kur blakus dzīvoklim iekārtojis sev darbnīcu. Anita Pulle uz mežu vairs nedodas, taču mazos spieķus vēl gatavo – pulē, dedzina, krāso u.c.*

*Tikšanās notiek Turaidā, Cerību māju pagalmā, kur Vīgantu dzimtas pārstāvji stāsta un rāda spieķa gatavošanas procesu - sk. video ierakstu pielikumā!*

*Par spieķu gatavošanu*

Anita. Vispirms no meža atved mājās. Tad liek kanniņā vārīties, tad mizo, tad noloca galviņu. Liek siltumā žūt, žāvē, lai nenāk galviņa vaļā. Agrāk smirģeļa nebija, ar vīli vīlēja un smilšpapīru nopucēja. Pēc tam dedzināja. Kad uzdedzināti, tad krāso ar krāsu. Var arī nokrāsot spieķus dzeltenus. Siguldu uzraksta ar rakstīšanu. Pēc tam lako. Tad spieķīši gatavi.

Vienu spieķi sanāk kādas 20 reizes paņemt rokās.

Krūlis, ieva, kārklis. No lazdām netaisām. Tagad arī vairs nav lazdu tik daudz. Vislabākie ir krūklīši. Tagad viņi ir atkalt ir daudz, jo mežus zāģē. Mazos taisa no krūkļiem, jo krūklis ir elastīgs un spieķis viegli uztaisās.

Rolands. No ievas mazos netaisa, jo ieva ir izturīgs un ciets koks, un nevar nolocīt. No ievām tikai lielos taisa. Kad izžūst, tad ieva ir cieta, izturīga. Citreiz ievu iekrāso dzeltenīgu, jo cilvēkiem patīk tas tonis. Es vienīgais taisu baltos spieķus. No ievas.

*Mēness fāzes un spieķi*

Rolands. Mēness fāzes vajag ievēro, bet to mēs nestāstīsim! (Smejas.) Protams, vajag. Ir tādas dienas, kad ir labāk. Vajag noteiktu laiku sausumā un mitrumā turēt. Kad pastāv ilgāk, tad lokot nesalūst. Vajag zināt, cik mitrā un sausā vietā viņus turēt. Tur ir savas nianses.

Anita. Rudenī ved uz māju, pa ziemu noloca, pa vasaru tad taisa – dedzina. Var jau vasarā arī locīt, bet tad viņi vairāk lūzt. Viņiem ir pieaugums, koki ir pilni ar sulu. Mēs agrāk paši braucām aiz Valkas pakaļ kokiem, piegriezām pilnu mašīnu un braucām mājās. Tagad cirsmas ir daudz te, vairs nevajag braukt.

*Suvenīri*

Rolands. Visi iekrāsotie spieķi ir no krūkļa.

Anita. Igauņiem patīk lielie krāsaini. Visresnie ir praktiskai lietošanai, viņi jau smagi. Vairāk jau spieķi domāti suvenīriem.

Rolands. Tantes kādreiz prasīja konkrētu garumu. Labāk, lai ir garāki, nekā īsāki. Tad var piezāģēt. Vairāk jau kā suvenīri iet. Tūkstošos sataisam.

Anita. Nav bijis, ka pietrūkst.

Rolands. Ir bijis tā, ka pa naktīm strādā, lai nepietrūkst. (Smejas.)

Anita. Vasaras mēneši – jūlijs, augusts, tad vislabāk pērk. Padomju laikos daudz vairāk pirka. Rolands. Tagad jau pilni stendi ar suvenīriem. Magnētiņi. Tagad ir daudz, kas agrāk nebija.

Anita. Mēs arī keramikas velniņus taisījām. Tos bērni ļoti pirka, vairāk kā spieķus. Ar to vieglāk varēja nopelnīt. Spieķis jau agrāk bija gandrīz vienīgais suvenīrs. Agrāk taisīja rādāmos kociņus kā spieķus, bet vairāk netaisa, jo tur lielāks darbs, kamēr abus galus nosmirģelē.

*Amata prasmes paaudzēs*

Anita. Mums jau sestā paaudze taisa spieķus. Tas sākums bija no vecvectēva. Pirmsākumā bija tikai nolocīti, miza bija iegriezta ar ornamentiem. Pēc tam tikai kasīja mizu. No sākuma nevis kasīja, bet nolocīja un tad kasīja. Tad saprata, ka šitā vieglāk.

Krāsot sāka, kad parādījās tušas. Vienmēr zaļu un sarkanu krāsoja. Kādreiz uzkrāsoja zilo, bet tie tā negāja, cilvēkiem nepatika.

Pērk ārzemnieki, visvairāk igauņi pērk. Kāpēc tā, nevar izskaidrot. Igauņi arī krievu laikā pirka. Mēs jau, kad dzirdēja, ka igauņi nāk, tad teica – nu mums laime uzsmaida! Es māku igauniski tikai līdz desmit aizskaitīt. Mamma vairāk mācēja, jo viņa pa to tirgu vairāk bija. Man nepatika sēdēt uz tirga. Bērni sāka jau skolā iet uz tirgu, kādā pirmā, otrā klasē. Es jau laidu uz tirgu.

Rolands. Jā, saldējumam varēja nopelnīt. Man meitai ir septiņi gadi, viņa jau arī sāk kaut ko palīdzēt.

Anita. Tā palēnām iesāka – mizu pavilkt, pakrāsot, no kādiem 13 gadiem es ļāvu pašiem vairāk darīt. Viņiem bija interese pašiem nopelnīt – tad gribēja mūzikas centru nopirkt, televizoru, tad gāja paši uz tirgu sēdēt. Uz Turaidu.

Es pati no 5 gadu vecuma iemācījos taisīt. Sākumā nebija tādi dedzināmie aparāti. Bija koka irbulītis ar drāti, to pie plītes lika un dedzināja, visi ceļi bija nodedzināti. Nezināja, ka kāda drēbe bija jāuzliek. Tad jau nebija tāda stikla šķiedras drēbe izgudrota. Tagad jau modernāk, ar elektrību. Vienu brīdi karsēja uz lodlampas, jo tur nebija tik liels karstums kā pie plīts.

Es noskatījos, man nevajadzēja neko mācīties. Vecāki strādāja un bērni noskatījās. Vajag tikai redzēt.

Rolands. Es arī noskatījos.

Anita. Visi mani četri dēli prot taisīt, bet visiem šajā biznesā nav vietas.

Rolands. Man tie arī papildus ienākumi, kā hobijs. Paņem jau daudz laika. Kad strādā (taisa spieķus), tad apnīk. Kad nestrādā, tad atkal gribās. Uzskatu, ka nauda šajos laikos jāpelna vieglāk. Var jau parādīt citiem, bet nav man tādas misijas sajūtas. Pagaidām. (Smejas.)

*Locīšana*

Rolands: Kad ievas loka, tad uz trenažieru zāli var neiet. Tad riktīgi jūt. Vispirms koks ir jāiekustina, citādi viņš žūstot viņš salūzīs. Vispirms novāra, lai ir mīksts, lai var nolocīt.

Krūklis parasti 99 % nolocās, ievas 50% nolokās - puse apmēram lokot salūzt un jāmet laukā. Turklāt ievas ir grūtāk atrast. Tāpēc jau no ievas neviens cits netaisa, vieglāk jau vieglāku darbu darīt.

Pēc nolocīšanas ievas atdzesē aukstā ūdenī. Tas tad, ja redz, ka apakša nāk vaļā.

Ja atnes pareizos datumos no meža, tad lielāka garantija, ka liecot nesalūzīs. Tās zināšanas nāk ģimenes mantojumā.

*Musturiņi un aparāti*

Anita: Vispirms iemācījās riņķīšus griezt, pēc tam musturiņus – cakiņa, skujiņa, velniņš. Tad vēl citi parasti rakstiņi tādi. Vecāki jau mani nemācīja, es noskatījos. Man bija kādi 12 gadi, kad Siguldā bija pie Gūtmaņalas nācu mammai līdz tirgot suvenīrus.

Ar tieviņo aparātu es parasti Siguldu dedzināju. Tos aparātus elektriķi sataisa.

Dedzināmie āmuri – man kādi četri ir. Kad izdeg, ved pie elektriķa, viņš pārtin tinumu. Cik bieži? Reizi mēnesī pat izdeg, vasarā jau biežāk. Kad vecie izmirs, kas tad notiks? Jaunie vairs negrib par elektriķiem mācīties. Dedzināšana sanāk dūmos, jātur durvis vaļā.

Lielajiem spieķiem dedzina zaru vietās velniņus. Citi saka - lācīts, lācīts! Mēs viņus par velniņiem saucam. Mēs par to Velnalu - tāpēc to velnu pieminam. Tagad gan par to Velnalu maz runā. Kādreiz jau brauca tikai uz Siguldu, tagad jau visās vietās visādas padarīšanas notiek.

Raksti ir no vecākiem noskatīti. Jaunus jau nekādus nededzina. Mamma vēl raibākus taisīja.

Uz visiem spieķiem taisa Sigulda. Turaida raksta, ja kāds pasūta. Vispirms iededzina vārdu, tad riņķīšus, tad visu pārējo. Krāsošana notiek, kad ir uzdedzināts.

*Lai tik taisa!*

Anita: Es domāju, ka spieķiem būs nākotne. Mani visi bērni (četri dēli) jau prot. Rolands ar Uldi (dzimis 1985. gadā) spieķus, es domāju, taisīs līdz mūža galam. Viņiem nav vairs konkurentu, es jau esmu švaka palikusi, viņiem darbs būs.

Rolandam ir savs raksts. Katram jau atšķiras. Neviens spieķis nav vienāds. Katram spieķim kaut kas atšķiras.

Es nevienu citu darbu pat negribētu strādāt. Vēl man siltumnīca patīk.

Rolands: Lai tik taisa, miljonus var nopelnīt! (Smejas.) Es nejūtu, ka mazāk pērk manus spieķus. Ja ierobežo vietas, kur tirgot, tad, protams, jūt, ka ir mazāks ir noiets.

*\*Tekstos saglabātas spieķu meistaru valodas īpatnības*